മെറി ആൻഡേഴ്സ്

അമേരിക്കൻ ഐക്യനാടുകളിൽ നിന്നുള്ള പ്രശസ്ത നടികളിലൊരാളായിരുന്നു **മെറി ഹെലൻ ആൻഡേഴ്സൺ** (ജീവിതകാലം: 1934 മെയ് 22 - 2012 ഒക്ടോബർ 28). 1950 മുതൽ 1972 വരെയുള്ള കാലത്ത് അവരുടെ തിരക്കുപിടിച്ച  അഭിനയ ജീവിതത്തിൽ ഒട്ടേറെ ടെലിവിഷൻ പരിപാടികളിലും ചലച്ചിത്രങ്ങളിലും അവർ വേഷമിട്ടു.

## ആദ്യകാല ജീവിതം
അമേരിക്കൻ ഐക്യനാടുകളിലെ ഷിക്കാഗോ നഗരത്തിലെ ഒരു കരാറുകാരനായിരുന്ന ചാൾസ്, ഹെലൻ ആൻഡേഴ്സൻ ദമ്പതികളുടെ ഏകമകളായി 1934 ൽ മെറിആൻഡേഴ്സൻ ഭൂജാതയായി. ജർമ്മൻ, ഐറിഷ്, സ്വീഡിഷ് വംശജയായിരുന്നു മെറി ആൻഡേഴ്സ്. 1949ൽ മെറി ആൻഡേഴ്സ്  തന്റെ മാതാവിനോടൊപ്പം രണ്ടാഴ്ചക്കാലത്തേയ്ക്ക് ലോസ് ആഞ്ചലസ് നഗരം സന്ദർശിക്കുകയുണ്ടായി. ഈ സന്ദർശനം അവരുടെ ജീവിതത്തിൽ വഴിത്തിരിവായി. സന്ദർശനത്തിനുശേഷം മകളോടൊപ്പം ലോസ് ഏഞ്ചൽസ് നഗരത്തിൽ സ്ഥിരമായി താമസിക്കാൻ മാതാവ് തീരുമാനിച്ചപ്പോൾ പിതാവ് ചാൾസ് ആൻഡേഴ്സൺ ഷിക്കാഗോയിൽത്തന്നെ തുടരാൻ തീരുമാനിച്ചു. ജോൺ ബറോസ് മിഡിൽ സ്കൂളിലെ വിദ്യാർത്ഥിനിയായിരുന്ന കാലത്ത് ആൻഡേഴ്സ് മുൻകാല നടി റീത്ത ലെറോയെ കണ്ടുമുട്ടുകയും അവരുടെ പ്രേരണയാൽ മോഡലിംഗ് അടിസ്ഥാനമാക്കിയുള്ള ഒരു ജീവിതം പിന്തുടരാൻ തീരുമാനിക്കുകയും ചെയ്തു. ഒരു ജൂനിയർ മോഡലായി ജോലി ചെയ്യുന്നതിന്റെ ഇടവേളയിൽ ആൻഡേഴ്സ് ബെൻ ബാർഡ് പ്ലേഹൌസിൽ നിന്ന് അഭിനയം പഠിക്കാൻ തുടങ്ങി. അവിടെവെച്ച് 20-ത് സെഞ്ചുറി ഫോക്സിൽ നിന്നുള്ള ഒരു ടാലന്റ് സ്കൌട്ട് അവരെ കണ്ടെത്തിയതോടെ 1951-ൽ ഫോക്സുമായി ഒരു ചലച്ചിത്ര കരാറിൽ അവർ ഒപ്പിട്ടു.

## കരിയർ
1951-ൽ  *ഗോൾഡൻ ഗേൾ* എന്ന സംഗീതാത്മക ചിത്രത്തിൽ വേഷമിട്ടുകൊണ്ട് ആൻഡേഴ്സ് വെള്ളിത്തിരയിൽ അരങ്ങേറ്റം കുറിച്ചു. അടുത്ത രണ്ട് വർഷക്കാലത്തോളം, 20-ത് സെഞ്ചുറി  ഫോക്സ് നിർമ്മിച്ച ഏതാനും സിനിമകളിൽ ചെറുതും സഹനടിയുടേതുമായ ചില വേഷങ്ങൾ അവർ അവതരിപ്പിച്ചു. 1954ൽ ഫോക്സ് അവളുമായുള്ള കരാർ റദ്ദാക്കി. ആ വർഷം തന്നെ ആൻഡേഴ്സ് *ദി സ്റ്റു എർവിൻ ഷോ* എന്ന പരമ്പരയുടെ അഭിനേതാക്കളിൽ ഒരാളായി ചേർന്നു. 1955ൽ ഈ പരമ്പരയുടെ പ്രദർശനം റദ്ദാക്കുന്നതുവരെ അവർ ഇതിൽ തുടർന്നു. ആൻഡേഴ്സ് പിന്നീട് ജാനിസ് പൈജ് അഭിനയിച്ച സിബിഎസ് ഹാസ്യ പരമ്പരയായ *ഇറ്റ്സ് ഓൾവേസ് ജാനിൽ* അഭിനയിച്ചു. ഒരു സീസണിനുശേഷം ആ പരമ്പരയും റദ്ദാക്കപ്പെട്ടു.

1956 ൽ മകൾ ജനിച്ച് താമസിയാതെ, *വിൽ സക്സസ് സ്പോയിൽ റോക്ക് ഹണ്ടർ*? എന്ന പേരിലുള്ള  വെസ്റ്റ് കോസ്റ്റ് ടൂറിംഗ് പ്രൊഡക്ഷന്റെ ഒരു ബ്രോഡ്‌വേ ഹിറ്റ് നാടകത്തിൽ  "റീത്ത മാർലോ" (ജെയ്ൻ മാൻസ്ഫീൽഡ് എന്ന നടി ജനപ്രിയമാക്കിയത്) എന്ന കഥാപാത്രത്തെ ആൻഡേഴ്സ് ഏറ്റെടുത്തു. 1957-ൽ പാരാമൌണ്ട് പിക്ചേഴ്സിന്റെ *ഹിയർ മി ഗുഡ്* എന്ന ചിത്രത്തിൽ ഹാൽ മാർച്ചിനൊപ്പം ആൻഡേഴ്സിന് ഒരു സുപ്രധാന വേഷം ഉണ്ടായിരുന്നു. അതേ വർഷം തന്നെ *ദ ഡാൾട്ടൺ ഗേൾസ്*, *കാലിപ്സോ ഹീറ്റ് വേവ്*, *ദ നൈറ്റ് റണ്ണർ*, *എസ്കേപ്പ് ഫ്രം സാൻ ക്വെന്റിൻ* എന്നീ  കുറഞ്ഞ ബജറ്റിൽ നിർമ്മിച്ച് നാലു ചിത്രങ്ങളിൽ അവർ അഭിനയിച്ചു. 

1957-ൽ എൻ.ടി.എ ഫിലിം നെറ്റ്വർക്കിന്റെ സിൻഡിക്കേറ്റഡ് ഹാസ്യാത്മക പരമ്പരയായ *ഹൌ ടു മാരി എ മില്യണയറിൽ* മൈക്ക് മക്കോൾ എന്ന കഥാപാത്രത്തെ ആൻഡേഴ്സ് അവതരിപ്പിച്ചു. 1953ൽ ആൻഡേഴ്‌സ് അതിഥി വേഷത്തിൽ പ്രത്യക്ഷപ്പെട്ട് ബെറ്റി ഗ്രേബിൾ, മെർലിൻ മൺറോ, ലോറൻ ബാക്കോൾ എന്നിവർ മുഖ്യ വേഷങ്ങളിൽ അഭിനയിച്ച അതേ പേരിലുള്ള ഹിറ്റ് ചിത്രത്തെ അടിസ്ഥാനമാക്കി നിർമ്മിക്കപ്പെട്ടതായിരുന്നു ഈ പരമ്പര. ബാർബറ ഈഡൻ, ലോറി നെൽസൺ എന്നിവർക്കൊപ്പം ആൻഡേഴ്സും ഈ പരമ്പരയിൽ ഒരു മുഖ്യ വേഷത്തിൽ അഭിനയിച്ചു. *ഹൌ ടു മാരി എ മില്യണയറിൻ്റെ* ആദ്യ സീസൺ വളരെ വിജയകരമായിരുന്നു, അത് രണ്ടാമത് ഒരു ഹ്രസ്വ സീസണിലേക്ക് പുതുക്കുകയും 1959ൽ റദ്ദാക്കപ്പെടുകയും ചെയ്തു.

1960 കളുടെ ആരംഭം മുതൽ പകുതി വരെയുള്ള കാലത്ത്, ആൻഡേഴ്സ് പ്രധാനമായും സിനിമകളിലെ സഹ വേഷങ്ങളിലും ടെലിവിഷനിലെ അതിഥി വേഷങ്ങളിലും അഭിനയിച്ചുകൊണ്ട്  തന്റെ കരിയർ തുടർന്നു. 1960 ൽ *ദി ഹിപ്നോട്ടിക് ഐ* എന്ന ഹൊറർ ചിത്രത്തിലും തുടർന്ന് വെസ്റ്റേൺ ചിത്രമായ *യംഗ് ജെസ്സി ജെയിംസിലും* ഒരോ വേഷങ്ങളിൽ അവർ പ്രത്യക്ഷപ്പെട്ടു. *സർഫ്സൈഡ് 6*, *ആൽഫ്രഡ് ഹിച്ച്കോക്ക് പ്രസന്റ്സ്*, *ഹവായിയൻ ഐ*, *ഡെത്ത് വാലി ഡെയ്സ്*, *77 സൺസെറ്റ് സ്ട്രിപ്പ്*, *പെറി മേസൺ* എന്നീ ടെലിവിഷൻ പരമ്പരകളിലും അതിഥി വേഷങ്ങളിൽ ആൻഡേഴ്സ് അഭിനയിച്ചു. 1962ൽ  *ചെയെന്നെ*  എന്ന പരമ്പരയുടെ "*ദി ലോംഗ് റോപ്പ്*" എന്ന എപ്പിസോഡിൽ റൂത്ത് ഗ്രഹാം/ഫേ പിയേഴ്സ് എന്ന കഥാപാത്രമായി ആൻഡേഴ്സ് പ്രത്യക്ഷപ്പെട്ടു.  *ആഡംസ് ഫാമിലി* എന്ന പരമ്പരയിൽ ഒരു സൌന്ദര്യവർദ്ധക വിൽപ്പനക്കാരിയായാണ് അവർ പ്രത്യക്ഷപ്പെട്ടത്.

1962 ൽ, പതിനെട്ടാം നൂറ്റാണ്ടിലെ ഫ്രഞ്ച് യക്ഷിക്കഥയായ *[[ബ്യൂട്ടി ആൻഡ് ദി ബീസ്റ്റ്|ബ്യൂട്ടി ആൻഡ് ദി ബീസ്റ്റിന്റെ]]* ആദ്യ ഇംഗ്ലീഷ് ഭാഷാ ലൈവ് ആക്ഷൻ സിനിമയിൽ ആൻഡേഴ്സ് അഭിനയിച്ചു. 1964ൽ ഐ. ബി. മെൽച്ചിയോർ സംവിധാനം ചെയ്ത അമേരിക്കൻ സയൻസ് ഫിക്ഷൻ ചിത്രമായ *ദി ടൈം ട്രാവലേഴ്സിൽ* സമയ സഞ്ചാരം നടത്തിയ ശാസ്ത്രജ്ഞരിൽ ഒരാളായി അവർ വേഷമിട്ടു. 

1965 ൽ എൽവിസ് പ്രെസ്ലിയോടൊപ്പം *ടിക്കിൾ മീ* എന്ന മ്യൂസിക്കൽ കോമഡിയിൽ അവർ പ്രത്യക്ഷപ്പെട്ടു. അടുത്ത വർഷം, കൌമാര സോപ്പ് ഓപ്പറയായ *നെവർ ടൂ യങ്ങിൽ* "ആലീസ്" എന്ന ആവർത്തിച്ചുള്ള വേഷത്തിൽ അവർ പ്രത്യക്ഷപ്പെട്ടു. ആ വർഷത്തിന്റെ അവസാനത്തിൽ, *വിമൻ ഓഫ് ദ പ്രീഹിസ്റ്റോറിക് പ്ലാനറ്റ്* എന്ന ചിത്രത്തിൽ ആൻഡേഴ്സിന് ഒരു സഹനടിയുടെ വേഷം ഉണ്ടായിരുന്നു.

1967 മുതൽ 1968 വരെ എൻബിസിയുടെ ബാനറിൽ ജാക്ക് വെബ്  അവതരിപ്പിച്ച*ഡ്രാഗ്നെറ്റ്* പരമ്പരയുടെ ഏഴ് എപ്പിസോഡുകളിൽ പോലീസുകാരിയായ ഡൊറോത്തി മില്ലറായി അവർ പ്രത്യക്ഷപ്പെട്ടു. ലാസ്സി എന്ന പരമ്പരയിൽ ആവർത്തിച്ചുള്ള വേഷത്തിലും അവർ അഭിനയിച്ചു.

1960കളുടെ അവസാനത്തോടെ ആൻഡേഴ്സിന് സിനിമയിൽ വേഷങ്ങൾ കുറഞ്ഞുവന്നു. 1968ൽ *എയർപോർട്ട്* (1970) എന്ന സിനിമയിൽ ഒരു അപ്രധാന വേഷത്തിൽ അവർ പ്രത്യക്ഷപ്പെട്ടു. അഭിനയ ജോലികൾക്കിടയിൽ തന്റെ വരുമാനം വർദ്ധിപ്പിക്കുന്നതിനായി ആൻഡേഴ്സ് ലിറ്റൺ ഇൻഡസ്ട്രീസിൽ റിസപ്ഷനിസ്റ്റ് ആയും ജോലി ചെയ്തു. 1971 സെപ്റ്റംബർ അവസാനത്തിലും ഒക്ടോബർ തുടക്കത്തിലും സംപ്രേഷണം ചെയ്ത *ഗൺസ്മോക്ക്* എന്ന പരമ്പരയുടെ "വേസ്റ്റ്" എന്ന എപ്പിസോഡിലെ രണ്ട് ഭാഗങ്ങളിലെ അതിഥി വേഷമായിരുന്നു സിനിമയിലെ അവസാനത്തെ വേഷം

"ഒരു സാധാരണ ജീവിതം നയിക്കുന്നതിനായി" 1972-ൽ ആൻഡേഴ്സ് അഭിനയ ജീവിതത്തിൽ നിന്ന് പൂർണ്ണമായി വിരമിച്ചു. ഒടുവിൽ അവർ ലിറ്റൺ ഇൻഡസ്ട്രീസിൽ ഒരു കസ്റ്റമർ റിലേഷൻസ് കോർഡിനേറ്ററായി ജോലി നേടുകയും 1994-ൽ വിരമിക്കുന്നതുവരെ അവിടെ തുടരുകയും ചെയ്തു.

## വ്യക്തി ജീവിതവും മരണവും
1955 മാർച്ച് 25ന് ആൻഡേഴ്സും നിർമ്മാതാവായിരുന്ന ജോൺ സ്റ്റീഫൻസും വിവാഹിതരായി. താമസിയാതെ അതേവർഷം 1955 ജൂലൈ 12 ന് അവർ ബന്ധം വേർപിരിഞ്ഞു. ഏതാണ്ട് രണ്ടാഴ്ചയ്ക്ക് ശേഷം,  ആദ്യ കുഞ്ഞിനെ ഗർഭം ധരിച്ചതായി അവർ കണ്ടെത്തി. അവരുടെ മകൾ ടിന ബെത്ത് പൈജ് ആൻഡേഴ്സ് 1956 മാർച്ച് മാസത്തിൽ ജനിച്ചു. 1956 ജൂണിൽ ആൻഡേഴ്സും സ്റ്റീഫൻസും നിയമപരമായി വിവാഹമോചനം നേടി. 1986 ൽ ആൻഡേഴ്സ് ഒരു എഞ്ചിനീയറായിരുന്ന റിച്ചാർഡ് ബെനഡിക്റ്റിനെ വിവാഹം കഴിച്ചു, 1999 ൽ അദ്ദേഹത്തിന്റെ മരണം വരെ ഈ ദമ്പതികൾ ഒന്നിച്ചു ജീവിച്ചു.

2012 ഒക്ടോബർ 28 ന് ആൻഡേഴ്സ് കാലിഫോർണിയയിലെ എൻസിനോയിൽവച്ച് 78 ആം വയസ്സിൽ അജ്ഞാതമായ കാരണങ്ങളാൽ അന്തരിച്ചു.

## ചലച്ചിത്രങ്ങൾ

## പരാമർശങ്ങൾ

## ബാഹ്യ ലിങ്കുകൾ

* 
വർഗ്ഗം:അമേരിക്കൻ നാടകനടിമാർ
വർഗ്ഗം:അമേരിക്കൻ ടെലിവിഷൻ നടിമാർ
വർഗ്ഗം:അമേരിക്കൻ ചലച്ചിത്ര നടിമാർ
വർഗ്ഗം:2012-ൽ മരിച്ചവർ
വർഗ്ഗം:1934-ൽ ജനിച്ചവർ